Mɛni Mafee Kɛ́ Minaanyo Ko Fee Mi Dɔlɛ Nii? | Saji Ni Oblahii Kɛ Oblayei Biɔ\nKANEMƆ YƐ Afrikaans Albania Amharic Arabic Armenia Azerbaijani Baoule Bislama Blɔfo Brazil Mumuii Awiemɔ Bulgaria Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatia Czech Denmark Dutch Estonia Faroese Fiji Finland Fon French Ga Georgia Germany Greenland Gun Haitian Creole Hausa Hebri Hela Hiligaynon Hmong (White) Hungary Iban Iceland Iloko Indonesia Isoko Italia Japan Kazakh Kikamba Kinyarwanda Kirghiz Kirundi Korea Lingala Lithuania Macedonia Malagasy Malay Malayalam Malta Mam Mambwe-Lungu Mongolia Moore Myanmar Ndebele (Zimbabwe) Nepali Norway Nzema Pangasinan Papiamento (Curaçao) Persia Poland Portugal (Portugal) Portuguese (Brazil) Quechua (Ayacucho) Quiche Romania Russia Sango Serbia (Roma) Serbian (Cyrillic) Setswana Seychelles Creole Shona Sinhala Slovak Slovenia Spania Sunda Swahili Sweden Tagalog Tatar Telugu Thailand Tsonga Turkey Twi Ukrain Urhobo Uzbek Vietnam Xhosa Yoruba Zulu\nNaanyobɔɔ ko kwraa bɛ shikpɔŋ lɛ nɔ ni naagba bɛ mli. Akɛni wɔyeee emuu hewɔ lɛ, onaanyo ni osumɔɔ esane fe fɛɛ lɛ po baanyɛ afee nɔ ko, loo ewie nɔ ko ni baagba onaa waa. Anɔkwa, bo hu oyeee emuu. Yɛ anɔkwale mli lɛ, ani okaiii akɛ ofee nɔ ko loo owie nɔ ko ni egba mɔ ko naa pɛŋ?​—Yakobo 3:2.\nIntanɛt lɛ baanyɛ ahã omli afu yɛ gbɛ ni waaa nɔ. Oblanyo ko ni atsɛɔ lɛ David lɛ kɛɛ akɛ: “Kɛ́ otee intanɛt lɛ nɔ ni ona mfonirii komɛi ni tsɔɔ akɛ onanemɛi lɛ fee paati ko lɛ, ekolɛ obaabi ohe akɛ ‘mɛni hewɔ amɛtsɛɛɛ mi?’ Kɛkɛ lɛ, obaanu he akɛ amɛsumɔɔɔ osane, ni ebaadɔ bo waa.”\nObaanyɛ okase bɔ ni obaafee otsu naagba lɛ he nii.\nPɛimɔ omli. Biblia lɛ kɛɔ akɛ: “Kaahã omli fu oya, ejaakɛ mlifu lɛ, no akɛyoɔ buulu.”​—Jajelɔ 7:9, shishigbɛ niŋmaa.\n“Bei komɛi lɛ, sɛɛ mli lɛ oyɔseɔ akɛ kulɛ nɔ ni ba lɛ jeee nɔ ko ni esa akɛ omli afu kwraa.”​—Alyssa.\nKɛhã he susumɔ: Ani ohãa sane dɔɔ bo fe nine? Ani obaanyɛ okase bɔ ni obaafee okɛ mɛi atɔmɔi ake amɛ yɛ emuu ni amɛyeee lɛ hewɔ?​—Jajelɔ 7:​21, 22.\nKɛ́ okɛ tɔmɔi ke lɛ obaaná he sɛɛ waa. Biblia lɛ kɛɔ akɛ: “Ehiɛ ni ekuɔ efɔ̃ɔ tɔmɔ nɔ lɛ, ehiɛnyam ni.”​—Abɛi 19:11.\n“Kɛ́ oyɛ nɔ ko ni obaanyɛ odamɔ nɔ omli afu po lɛ, ehi akɛ obaajɛ otsui mli okɛke kwraa, ni no tsɔɔ akɛ owieŋ he dɔŋŋ, ni no hã be fɛɛ be lɛ enu he akɛ esa akɛ ekpa bo fai. Kɛ́ okɛke lɛ, kaawo nɔ dɔŋŋ.”​—Mallory.\nKɛhã he susumɔ: Ani ehe miihia kwraa ni mimli afu? Ani obaanyɛ oŋmɛɛ he koni toiŋjɔlɛ ahi nyɛteŋ?​—Kolosebii 3:​13.\nNaanyo ni hiɛɔ sane fɛɛ sane mli be fɛɛ be lɛ, etamɔ mɔ ko ni gbeleɔ tsũ ni mli efee kulɔkulɔ shinaa yɛ fɛ̃i be mli koni fɛ̃i aye mɔ ni yɔɔ tsũ lɛ mli lɛ\nSusumɔ mɔ lɛ he. Biblia lɛ kɛɔ akɛ: “Nyɛtaoɔ nibii ni hi hã mɛi krokomɛi, shi jeee nibii ni hi hã nyɛ pɛ.”​—Filipibii 2:4.\n“Kɛ́ suɔmɔ kɛ bulɛ yɛ nyɛnaanyobɔɔ lɛ mli lɛ, no lɛ ewaŋ akɛ nyɛkɛ tɔmɔ baake nyɛhe kɛ́ nyɛteŋ mɔ ko tɔ̃, ejaakɛ nyɛbɔ naanyo etsɛ. Nyɛbɔ mɔdɛŋ nyɛbaa nyɛnaanyobɔɔ lɛ yi, ni osumɔŋ ni nɔ ko afite lɛ.”​—Nicole.\nKɛhã he susumɔ: Kɛ́ okwɛ lɛ, ani nɔ ko kpakpa ko kwraa bɛ nɔ ni onaanyo lɛ wie lɛ mli?​—Filipibii 2:3.\nSane lɛ nɔŋŋ ji akɛ: Kɛ́ okase bɔ ni obaafee onii ohã kɛ́ mɔ ko tɔ̃ onɔ lɛ, ebaaye ebua bo waa kɛ́ oda. Mɛni hewɔ okaseee bianɛ?\n“Jeee sane fɛɛ sane esa akɛ atsɛ ni ata shi yɛ he. Kɛ́ manyɛ maŋmɛɛ he lɛ, miŋmɛɔ he. No kɛ toiŋjɔlɛ baa fe ni mahiɛ mli aahu.”​—Kiana.\n“Yɛ sane fɛɛ sane mli lɛ, mibiɔ mihe akɛ, ‘Ani sane nɛɛ yɛ hiɛdɔɔ bɔ ni esa akɛ maŋmɛ gbɛ ni efite wɔnaanyobɔɔ lɛ?’ Yɛ eko fɛɛ eko mli lɛ, minaa akɛ esaaa akɛ mihãa efiteɔ wɔnaanyobɔɔ lɛ.”​—Treigh.